Papersnake/gushiwen huggingface dataset:
申伯见和拙句且示七言律诗两章有未肯承当制科之意次韵报之 其一
李纲（宋代）

才性如君岂易窥，断碑摸索已无遗。百家小说都成诵，一藏魔言总记持。

东里多知工润色，西施虽病善颦眉。制科便与承当取，正是逢场作戏时。
端午内中帖子词·皇帝阁
王珪（宋代）

瑞日浮丹阙，仙云满玉与。
更传长命缕，宝历万年馀。
赠道友怡云潘先生
龚大明（宋代）

九转工夫真妙绝，丹炉进火徐徐热。
离龙坎虎自归降，姹女婴儿共欢悦。
天机密运造元微，精采神光迥然别。
枝头结果有时红，骖鸾跨鹤神仙列。
仗剑行
万齐融（唐代）

昨夜星官动紫微，今年天子用武威。登车一呼风雷动，

遥震阴武撼巍巍。胡骄子，当见旄头蚀应死。

愿骑单马仗天威，挼取长绳缚虏归。仗剑遥叱路傍子，

匈奴头血溅君衣。
减字木兰花 为人题十年浪迹图
杨玉衔（清代）

十年瞬耳。桑沧笑裂麻姑齿。晏子狐裘。抵债寻常入酒楼。

鹍鹏斥鴳。大小乾坤皆过眼。柳雪葭霜。到处吾家第二乡。
幽兴
陆游（宋代）

兰渚前头湖水清，了无俗事败幽情。
雨淋茅屋随时补，日射油窗特地明。
庭树晚莺窥户语，邻园秋笋过篱生。
芥菘渐美盐醯足，谁共贫家一釜羹？
早春残雪
施肩吾（唐代）

春景照林峦，玲珑雪影残。井泉添碧甃，药圃洗朱栏。

云路迷初醒，书堂映渐难。花分梅岭色，尘减玉阶寒。

远称栖松鹤，高宜点露盘。伫逢春律后，阴谷始堪看。
海珠谒李忠简公祠
陈子壮（明代）

宋道日南行，番禺分纬象。腾达菊坡门，风徽宏器奖。

既植外除声，亦触金华赏。委身小朝廷，乾坤就卤莽。

谕贼障乡邦，疏奸明直谠。御榻引裾年，气与霜旻上。

清切九阍灵，南人信无党。贾董实纵横，真魏虚来往。

太乙西湖观，谁与论群枉。举手响阳堂，端为文溪榜。

海珠石一拳，潮澜奔泱漭。官津有送迎，城堞横舟桨。

节蒲与瓣香，亦可羞巍像。荒陬子姓繁，茅邑詹时飨。

俎豆固未夷，声施亦未广。每自感遗编，端居邑敞惘。

宁知礼佛幢，不见读书幌。同陟科名间，丰采乃千丈。

百里出孤峰，海天云日朗。以贻同游客，殷勤致所仰。
禹穴烟霞
陈枨（明代）

神穴流传久，烟霞杳霭间。灵踪迷近远，洞府隔尘寰。

晓结松边暝，晴依鸟外閒。平生怀古意，何日一跻攀。
和景仁游寿安
司马光（宋代）

宜阳城下作游人，都为衣冠不击身。
众竅怒号成地籁，也胜终日正红尘。
忆江南 其二 无锡华荔生春楼寄梦图
赵庆熹（清代）

春楼梦，人忆曲栏凭。幡定风姨深掩护，屏张云母不分明。

空答画檐铃。
乐城岁日赠孟浩然（一作王维诗）
张子容（唐代）

土地穷瓯越，风光肇建寅。插桃销瘴疠，移竹近阶墀。

半是吴风俗，仍为楚岁时。更逢习凿齿，言在汉川湄。
野兴四首 其二
陆游（宋代）

江湖萧散葛天民，敕放还山一幅巾。老去饥羸惟恃粥，病来举动每须人。

道穷举世知心少，学进吾儿著语亲。更有一端差自慰，短檠不作白头新。
次韵和宫保庞丞相见贶之作
宋庠（宋代）

岁阴谁不感摧颓，更值亨衢出处催。
根柢只堪陪栎社，功名何足玷云台。
览穷文史篇章倦，过尽荣华老病来。
宫衮裁诗褒意厚，昏瞳刮膜喜重开。
上余倅生辰唐律十章
唐士耻（宋代）

濒淮土厚乐何穷，近接升平昔日风。
更得于公来郡掾，自然囹圄致频空。
喜声伯谪还
区仕衡（宋代）

生还今日寸心明，客泪初收恨亦平。
岂有安危关一疏，不知流逐到诸生。
钱塘江上船犹待，玉枕山前屋未成。
畎畎余忠刘子政，也应全不为修名。
次韵刘宽夫
李弥逊（宋代）

向来志功名，唯恐着鞭后。
老来倦轩冕，待兔但知守。
晨昏课朱墨，岁朋计升斗。
微官成底事，坐费白驹昼。
晚从松生游，忘言到心友。
十年成莫逆，百念付乌有。
谁念头愚溪，未种柳州柳。
有如压糠覈，责以出醇酎。
苍官与青士，赖尔对卮酒。
不知我形秽，浪处珠玉右。
刘侯妙雕琢，真是运斤手，
鹏风若有待，豹雾恐难入。
清池环小翠，一室仅十肘。
胸中着云梦，不数渭川亩。
嗟予远世心，大似与君偶。
拟歌于蔿于，击节和鸣玖。
觅句了不工，青灯坐搔首。
玉楼宴
晁端礼（宋代）

记红颜日、向瑶阶，得俊饮、散蓬壶。绣鞍纵骄马，故坠鞭柳径，缓辔花衢。斗帐兰釭曲，曾是振、声名上都。醉倒旗亭，更深未归，笑倩人扶。

光阴到今二纪，算难寻前好，懒访仙居。近来似闻道，向雾关云洞，自乐清虚。月帔与星冠，不念我、华颠皓须。纵教重有相逢，似得旧时无。
元旦有怀姚明府时略地海上 其二
成鹫（清代）

海阔波澄曙色新，昨宵何处守庚申。悬知激浊扬清者，不是浮家泛宅人。

破浪乘风增壮志，普天率土尽阳春。凭君手策羲和驭，冻解冰消下钓纶。
和姚少师广孝见寄之作
解缙（明代）

名在三孤第一人，乌纱白发照青春。平生诗格刘公干，晚岁风青贺季真。

袍赐麒麟红锦丽，诰颁鸾雀紫泥新。身閒燕坐清如水，始觉灵台绝点尘。
山中寻羽客不遇
释智圆（宋代）

杖蔾寻隐迹，重叠过林泉。
花暖幽禽语，堂空瑞兽眠。
润松寒有韵，茶烂冷无烟。
知在何峰顶，高谈会列仙。
答何中丞伯寿
庞谦孺（宋代）

三载皇舆驻武林，宫前新柳渐成阴。西湖风月愁难度，艮岳峰成梦枉寻。

老马惊思归汴路，寒江吼激破胡心。白蘋洲上怀乡久，夜夜啼鹃卧未深。
指峰凌霄
郑鹏云（清代）

灵秀欣从海外誇，品题第一数诗家。拈毫写到名山景，腕底应开五色花。
还家得惊报复回避所
陈著（宋代）

北马又经山，传闻顷刻閒。
山将身坐断，家有梦飞还。
吞哭自怜甫，忍饥谁念颜。
真成伤箭鸟，翼翼怕虚弯。
留题云门
萧翼（唐代）

绝顶高峰路不分，岚烟长锁绿苔纹。猕猴推落临崖石，打破下方遮月云。
题三笑图 其二
胡奎（元代）

一时行过虎溪东，笑倒庐山五老峰。说与柴桑陶靖节，攒眉不必更闻钟。
宁陵弟相送至南京因成四韵寄季一子之叔用
吕本中（宋代）

白发无端巧上头，镜中颜状不能羞。要寻扬子一廛地，未用刘公百尺楼。

野竹连阴护苍藓，暮云生雨续黄流。秋风有信鲈鱼在，更约江晁共小舟。
奉和佛月大师
周行己（宋代）

朝出太学门，广路长飙飞。如可缁尘微，污我如雪衣。

拟足投清净，入寺扣禅扉。遇彼赏心人，发言破夕霏。

既见弥明句，乃知侯喜微。琅琅发妙语，慰此渴与饥。

小卷大字书，一一各有归。更以金玉赠，万丈生光辉。

日落微云收，明月满书帏。
句
高似孙（宋代）

水生奔蟹簄，树杂荫鱼休。
零陵重阳
范纯仁（宋代）

衰年逢素节，盲卧桂江东。应有登高会，其如摘埴翁。

扪杯难举酒，嗅菊不知丛。白首跧僧室，无烦落帽风。
出塞
于鹄（唐代）

葱岭秋尘起，全军取月支。山川引行阵，蕃汉列旌旗。

转战疲兵少，孤城外救迟。边人逢圣代，不见偃戈时。

微雪军将出，吹笳天未明。观兵登古戍，斩将对双旌。

分阵瞻山势，潜兵制马鸣。如今青史上，已有灭胡名。

单于骄爱猎，放火到军城。乘月调新马，防秋置远营。

空山朱戟影，寒碛铁衣声。度水逢胡说，沙阴有伏兵。
呈草庐吴司业
陈天锡（元代）

斯文梁栋在成均，自许儒冠可立身。拍塞胸襟五经笥，清高地立十分春。

泰山北斗道行世，赤箭灵芝意自春。多谢春风荐贤笔，肯甘跃冶外陶钧。
咏梅杂诗
张道洽（宋代）

百余年树未为古，三四点花何限春。
欲折一枝无处赠，世间少有识花人。
儿牧牛
吴志淳（元代）

儿牧牛，丰林清润纵尔游。
长鞭短策莫轻举，从渠饮啮饱即休。
老幼年年仰衣食，耕种田园藉牛力。
早夜单衣自饭之，只恐春来或牛瘠。
日日丁宁语牧儿，老翁饷尔当及时。
笼禽吹笛任相学，慎勿将牛尝苦之。
牛不耕田廪无粟，淮上三年食人肉。
送中弟（一作送崔肃懿）
韦应物（唐代）

秋风入疏户，离人起晨朝。山郡多风雨，西楼更萧条。

嗟予淮海老，送子关河遥。同来不同去，沉忧宁复消。
奉和圣制九日侍宴应制得高字
李適（唐代）

禁苑秋光入，宸游霁色高。萸房颁彩笥，菊蕊荐香醪。

后骑萦堤柳，前旌拂御桃。王枚俱得从，浅浅愧飞毫。
水精笔架
韦骧（宋代）

璞琢穷工巧，书帷适用高。得邻辉宝墨，栖迹卧文毫。

匪月光长在，非冰暑自逃。千金不论直，一字若为褒。
杂题
陈师道（宋代）

泥雪才通脚，烟云复结阴。
迟留随处处，帘幕静沉沉。
去雁怀归意，来禽欲好音。
稍宽沟壑辱，不惮二毛侵。
和黄小峰大户同韦南苕少参游吴山寺 其一
顾应祥（明代）

一径青林外，诸天翠蔼重。石应听佛法，松不受秦封。

喜有宾朋共，更多童冠从。独怜三箬老，高兴未能从。
未至鼎州道旁有甘泉既酌泉过松竹百步投宿小
郑刚中（宋代）

一宿招提又裹粮，寸心孤影自匆忙。
客从瘴岭暑边过，兰在幽林深处香。
动静於人曾两意，升沈如梦亦都忘。
但悲垂老恩无报，泪眼瞻依日月光。
次韵徐监岳四首
陈造（宋代）

落落过眼谁知音，故山桧枝森碧林。
白鸥盟坚不待亩，岂应辟影忘息阴。
末路功名梦已断，生平丘壑情自深。
素琴浊酒般礴地，颇领渊明千载心。
玉泉垂虹
邹缉（明代）

碧嶂云岩喷玉泉，平流宁似瀑流悬。
遥看素练明秋壑，却讶晴虹饮碧川。
飞沫拂林空翠湿，跳波溅石碎珠圆。
传闻绝顶芙蓉殿，犹记明昌避暑年。
七言四韵十六首
张伯端（宋代）

不识真铅正祖宗，万般作用枉施功。
休妻谩遣阴阳隔，绝粒徒教肠胃空。
草木金银皆滓质，云霞日月属朦胧。
更饶吐纳并存想，总与金丹事不同。
赋得方塘含白水诗
李巨仁（隋代）

白水溢方塘，淼淼素波扬。叠浪轻凫影，连漪写雁行。

长堤柳色翠，夹岸荇花黄。观鱼自有乐，何必在濠梁。
从郭中隐觅酒併呈张君量
杨冠卿（宋代）

百斛龙文鼎可扛，挥毫曾寄碧油幢。
酒兵若有三千崎，肯向诗坛筑受降。
庚子叨贽合州甘守
阳枋（宋代）

吴门扞蔽重夔渝，两地藩篱属钓鱼。
自昔无城当蜀屏，从今有柱壮坤舆。
军心铁石深山里，敌胆灰尘筑鉴余。
看偃天戈夜忙月，郎声读破磨崖书。
春日游凌江
陈良贵（宋代）

倚棹渔郎短笛风，凌江疑在画图中。一篷春思蘼芜绿，十里烟光踯躅红。

望远共怜山色异，寻真直溯水源穷。笙箫莫遣韶华迈，一片花飞西复东。
三岩游
刘泾（宋代）

混成初造物，幽绝故离群。入户清容月，分栖淡借云。

木阴阑暑气，泉滴厌秋闻。欲索秦人记，消磨篆不文。
次韵赠答洪觉范五首 其四
李之仪（宋代）

立玉无因再倚，坐荆偶此同班。老去谁开东阁，朝来空对西山。
元符亲享明堂十一首
佚名（隋代）

于昭盛备，严父配天。
尽物尽诚，莫匪吉蠲。
重觞既证，九奏相宣。
神介景福，亿万斯年。
进贤驿感怀
陆游（宋代）

环走几千里，驰归亦再旬。征途饶感慨，讼牒费精神。

风雪常欺客，文章本误身。小诗无杰思，犹得当吟呻。
送方岩夫四首
方回（元代）

同姓同年绾左符，岭南万里送孀孤。
先君遗墨今犹在，为问封州有后无。
和渊明拟古九首 其二
李纲（宋代）

惊心如伤禽，衰质若凋柳。百年能几时，处世安得久。

寤寐若有失，哀我泉下友。平生不识面，况复衔杯酒。

知心乃如斯，此意岂可负。管鲍贫时交，于古亦云厚。

范张久已亡，今人那复有。
太庙乐章·皇后阁五首
周麟之（宋代）

银钩惯学君王帖，宝轸频听淑女琴。
更与六宫循节俭，钗头不缀辟寒金。
自慰
刘宗周（明代）

避世曾誇管幼安，双穿木榻膝如盘。家馀苦蕺堪尘甑，掌忆明珠悔梦兰。

已识彭殇生是幻，转怜儿女粝同餐。多情最爱西窗月，几度徘徊濯影寒。
久雨斋中志静
施渐（明代）

深似山中住，偏多风雨时。
莺稀出谷响，叶暗到门枝。
老氏但柔气，愚公宁有知。
跫然习已久，不自觉春迟。
和龚太守巡江回署之作
林宗放（宋代）

防秋才过又防春，帅守忧边笑亦颦。五马去循江路稳，一帆回带雨潮新。

知兵儒将功无敌，有道诸侯守在邻。筹胜名楼瞻手泽，阿翁世业肯沉沦。
三穷啚诗时九首为周侍御同年 其九
黄佐（明代）

赤霄坦如底，骢马高腾骧。顾见风中木，戚戚犹惨伤。

缄情达枫陛，鸾凤森翱翔。巍峨表宅里，恩渥光泉乡。

我矢三穷诗，天道固有常。
漫酬贾沔州
元结（唐代）

往年壮心在，尝欲济时难。奉诏举州兵，令得诛暴叛。

上将屡颠覆，偏师尝救乱。未曾弛戈甲，终日领簿案。

出入四五年，忧劳忘昏旦。无谋静凶丑，自觉愚且懦。

岂欲皂枥中，争食麧与藖。去年辞职事，所惧贻忧患。

天子许安亲，官又得闲散。自家樊水上，性情尤荒慢。

云山与水木，似不憎吾漫。以兹忘时世，日益无畏惮。

漫醉人不嗔，漫眠人不唤。漫游无远近，漫乐无早晏。

漫中漫亦忘，名利谁能算。闻君劝我意，为君一长叹。

人谁年八十，我已过其半。家中孤弱子，长子未及冠。

且为儿童主，种药老谿涧。
共城十吟·其一曰春郊闲居
邵雍（宋代）

居处虽近郭，不欲登城市。
尽日客不来，至夜门犹闭。
院静春正浓，窗闲昼复寐。
谁知藜藿中，自有诗书味。
剡中清风岭王节妇沈江处有血书石上
张翥（元代）

尽日经行远，云山又嵊山。江光寒照外，雨气乱峰间。

野艇罾鱼卖，村巫诅虎还。千秋贞妇庙，留在□□□。
窗前古槐二首
裘万顷（宋代）

去岁西湖避暑来，藉花无数眼慵开。
而今归卧洪崖侧，看尽飞泉看古槐。
将买舟入新安程易田徵君方渡江来夜过话别
江淮（清代）

故人如野鹤，烟暝忽飞来。我亦横江去，丹霞半壁开。

沧波留断梗，蜡屐更荒台。头白谁相待，孤生笑草莱。
句
鱼玄机（唐代）

焚香登玉坛，端简礼金阙。

明月照幽隙，清风开短襟。（《狱中照》）

绮陌春望远，瑶徽春兴多。

殷勤不得语，红泪一双流。

云情自郁争同梦，仙貌长芳又胜花。（以上俱见《纪事》）
过方生克宽行寓看蒂双瓜
林光（明代）

秋风消息到谁家，天意分明见此瓜。并蒂巧垂双碧玉，娱宾还放一黄花。

寻常草木灵皆在，冷淡门墙兆已佳。俯仰乾坤无限意，懒将诗笔向人誇。
秋宿湘江遇雨
谭用之（五代）

江上阴云锁梦魂，江边深夜舞刘琨。
秋风万里芙蓉国，暮雨千刘薜荔村。
乡思不堪悲橘柚，旅游谁肯重王孙。
渔人相见不相问，长笛一声归岛门。
望江南 宛城五日追次旧游漫成十首 其一
陈维崧（清代）

重五节，记得在金陵。绿水没腰连夜雨，锦帆衔尾半河灯。

往事思腾腾。
道中寄景升仲诚二同官
韦骧（宋代）

两道几千里，残炎七月天。累囚念濡滞，匹马重迁延。

夜宿荆榛际，朝行虎豹前。幡思竹轩好，拥事亦神仙。
送治杨司直
袁燮（宋代）

岷蜀古多士，声名争颉颃。
近代推三苏，奋发眉之阳。
君侯亦眉人，源委故深长。
少日随游宦，中年擅词场。
笑谈掇高科，步武联周行。
蟠胸富筹策，振羽方翱翔。
一朝遽勇退，万里还故乡。
名邦赞佳政，海沂还复康。
无计留君行，临分徒自伤。
我亦归旧隐，后会殊渺茫。
小儿获同升，此好固难忘。
流俗久颓敝，枨也焉得刚。
期君懋远业，志气常坚强。
宿猿洞再和程师孟韵
张徽（宋代）

入林休顾小猿惊，寿酒交持石外亭。
刺史尊崇上卿月，主人高隐少微星。
只因避雨投松盖，屡为障风夹桧屏。
笑语林猿能解意，往来应不限岩扃。
呈曾秀州原伯二首 其二
周孚（宋代）

古人不可见，此恨与生俱。平日轻馀子，今年识大巫。

迷涂方此困，羸瘵待公苏。换骨宁无法，聊烦举一隅。
失调名 其一
许左之（宋代）

谁知花有主。误入花深处。放直下、酒杯乾、便归去。
中元旧县驿夜歌 其一
梦麟（清代）

长河在南斗在北，丛树无人月深黑。破栅残扉不满百，夜昏沥酒家家哭。

独客闻之黯无色，欲见丘陇那可得。四年此节在异国，但见他人供酒食。

孤儿何曾在亲侧，灵不见我应叹息。生不能欢祭远适，父母生我亦何益。
减字木兰花 丹阳道中闻雁，时染小恙
薛斑（清代）

披星浥露。趱过丹阳城下路。倦策吟鞭。双桨平波逐晓烟。

河桥风恶。吹送离鸿沙际落。欲倩传书。惆怅平安两字无。
送崔子渊登第西归
员兴宗（宋代）

少日家邻社，生年说二崔。
诸孙接高第，吾子更长才。
意逐归鸿急，身疑社燕回。
再逢却持酒，同上望乡台。
西施篇
蔡襄（宋代）

越国无双艳，吴宫未始知。谁言勾践黠，不自爱西施。
玉楼春
柳永（宋代）

凤楼郁郁呈嘉瑞，
降圣覃恩延四裔。
醮台清夜洞天严，
公宴凌晨箫鼓沸。
保生酒劝椒香腻，
延寿带垂金缕细。
几行鹓鹭望尧云，
齐共南山呼万岁。
瑞鹧鸪（除夜，依逆旅主人，寒雨不止，夜酌）
卢炳（宋代）

客里惊嗟又岁除。萧萧寒雨滴茅庐。山深溪转泉声碎，夜永风摇烛影孤。

冷甚只多烧木叶，诗成无处写桃符。强酬节物聊清酌，今岁屠苏自取疏。
梨洲寺
戴表元（宋代）

一区鸡犬白云巅，乱后来看意惘然。
劫火尚余唐殿宇，土风甯是晋山川。
沿溪客散三州路，并守僧耕百亩田。
欲访纵由题作句，矮碑祗在近时镌。
西江月·翦翦轻寒雨後
佚名（宋代）

翦翦轻寒雨後，瞳瞳晓日晴时。春风先到绿杨枝。金缕野桥山春。鶗鴂巧调琴筑，海棠惜吐胭脂。玉骢未解锦障泥。且挂征鞭一醉。
早至园中
陆游（宋代）

湖上空濛雨熟梅，清晨岸帻一悠哉。幽花不恨草埋没，密树岂知禽去来。

旧为爱茶分水器，近缘炊爨得琴材。小丘仅见山如髻，尚愧韩公八尺台。
章夏途中
施世纶（清代）

前山历尽后山来，日暮东西送雨回。列嶂重关微径出，远烟几道一村开。

老僧鸣磬归香刹，翠鸟衔花过讲台。南望岱宗青欲滴，碧空云外郁崔嵬。
扫祖父母墓同兄黎眉衡湘弟衣言
邹显臣（清代）

魂兮招未得，想象下云端。落日松阴黑，高风木叶丹。

墙垣苔藓没，华表薜萝盘。幽室千年在，先灵幸自安。
月峡城楼偶作
李曾伯（宋代）

云羃前溪洞，烟荒隔岸城。
秋旗杂山色，晓角带江声。
驻骑须边静，维舟待峡平。
掀髯聊徙倚，一雁楚天横。
苍水先生墓道渐湮道士吴乾阳谋修复之和钝轩韵
全祖望（清代）

一区发鸠巢，千年夸父宅。岂期世外人，而念此窀夕。

在昔正气世，三分席自择。纪朱张万沈，相与成胜迹。

峨峨南雷铭，光炤长虹白。久久未开雕，贞珉眠荒陌。

我续第二碑，遗事吐格格。一从小跛亡，莫问南屏魄。

何家新贵茔，祁连肖层碧。应怜寒谷中，只轮独运策。

编诗录许剑，谅属我之责。我闻形家言，兹邱真吉宅。

渺渺流泉流，蔼蔼夕阳夕。天定妥孤忠，杨厉不及择。

他年万香火，鄂于共灵迹。冬青花未开，我亦已颁白。

中为鼯鼪居，旁为狐兔陌。翩翩有羽衣，高情见风格。

朽骨尚关心，何况此毅魄。当年雪窦翁，兹山先埋碧。

丸土不可寻，谁为问故策。行当更访求，与君共此责。
浪淘沙·句容晓发
黄之隽（清代）

残月堕无声。山睡初醒。马蹄得得自敲星。兜路秋藤风过处，几得流萤。

游笈惯飘零。此地频经。客程回首晓霞生。一带人家閒裹住，炊瓦烟青。
三弟久客历下诗以招之
唐芳第（清代）

裂帛书离字，齐东寄旅人。可怜池上草，愁杀梦中春。

稚子饥寒色，慈闱老病身。平原虽爱客，莫更久风尘。
翠微山居诗 其十八
释冲邈（宋代）

踏石窗山一老僧，白云为伴水为朋。通宵只在洞中宿，月上青山便是灯。
咏庭前丛菊
文徵明（明代）

寒英剪剪弄轻黄，百卉凋零见此芳。天意也应怜晚节，秋光端不负重阳。

郊原惨淡风吹日，篱落萧条夜有霜。输与陶翁能领略，南山在眼酒盈觞。
过七里泷谒严子陵先生祠二首 其二
黎延祖（明代）

高风千载已如斯，初渡游人拜古祠。滩水滔滔云杳杳，夜沉谁识客星移。
前住慧林历代禅师真赞 月印禅师
释怀深（宋代）

凛然孤风，粲然眉目。利剑当门，谁敢轻触。脱略处，妙难传，万仞峰前驾铁船。
古镜
方正瑗（清代）

土花点点上青螺，珠匣尘封委绿莎。绝代应怜颜色少，六宫曾识旧人多。

月沈碧海秋无影，云暗沧江水不波。一照尚能愁鬼魅，双盘龙气未消磨。
寿傅守
释若芬（宋代）

秋入东篱破晓霜，黄花不肯媚重阳。
花神爱惜缘何事，要向今朝荐寿觞。
棣华亭为泰和萧鹏举赋 其四
乌斯道（明代）

花迟花早自相依，积雪初融日影微。徽轸有诗听未彻，鹡鸰枝上一双飞。
次张节推山字韵诗留其行
陈造（宋代）

人瞻甫里歊埃外，诗著苏州伯仲间。
爽气凭销残暑尽，钩窗不用对西山。
春晚忆故人
白玉蟾（宋代）

车痕马迹遍江湖，且捲琴书又草庐。
芳草两堤三月暮，故人千晨一书无。
半塘吊五人墓
孔传铎（清代）

直是歼凶阉，千秋气共伸。由来殉义客，何必读书人。

胜国山河改，巍坟俎豆新。三良空惴惴，殊让尔精神。
家叔沚次暮春韵呈知止秘校
汪应辰（宋代）

一日复一日，山间已暮春。
人事有怵迫，景物无疏亲。
谁知一雨后，满目皆怀新。
风光欠管领，付与得閒人。
清风阁
陈允平（宋代）

巍巍楹槛逼星河，城上阑干野色多。
天目水分波浩渺，大湖山点石嵯峨。
罗窗夜气吹银烛，翠箔秋声动玉珂。
我欲乘空呼列子，月明何处起苹歌。
蒋颖叔席上
郭祥正（宋代）

春风归未归，白日一何速。偶陪御史骢，逶迤傍林麓。

名花结深御，繁枝缀寒玉。疏青爱老柏，壮节咏孤竹。

诸君皆俊贤，笑傲失羁束。何生家最穷，昨日旋籴粟。

尚能邀我饮，盘馔逮张烛。今夕宁须辞，酩酊固所欲。

醉则骑马归，官长定不辱。酒行姑徐之，聊用讲心曲。
次韵和通判钱昌武郎中中秋遇雨
韩琦（宋代）

灵祠躬祷极伸虔，唯恐愆阳病晚田。不恨高楼空宴月，却欣丰晚入民天。

且歌多稼将栖亩，莫赋嘉期动隔年。愧误宾轩侵夜散，阻看银界烂三千。
将往平湖寄白沙
庄昶（明代）

石翁何处是，何处石翁心。南海梦长到，平湖别亦深。

桨移花在荡，瓢饮月同斟。明日南川至，相思各苦吟。
和思达兄杏花
毛麾（金朝）

碎剪明霞役化工，晓园香散暖烟中。羞逢柳眼三眠白，分得桃腮一笑红。

上苑繁华迷故国，曲江憔悴老春风。欲传此恨花无语，强对芳时作醉翁。
洛城杂诗五 其五
韩维（宋代）

樱桃园裹鸣禽乱，獬豸池边积草多。七十年前繁盛地，曲溪深隧见张罗。
王官谷
顾炎武（明代）

士有负盛名，卒以亏大节。咎在见事迟，不能自引决。

所以贵知几，介石称贞洁。唐至昭宗时，干戈满天阙。

贤人虽发愤，无计匡杌隉。邈矣司空君，保身类明哲。

坠笏雒阳墀，归来卧积雪。视彼六臣流，耻与冠裳列。

遗像在山厓，清风动岩穴。堂茆一亩深，壁树千寻绝。

不复见斯人，有怀徒郁切。
用韵简如晦
许月卿（宋代）

龙溪毓秀自平阳，千载诗葩分外香。
锦里笃生天下士，玉堂曾看甲科郎。
龙溪季子代无乏，鹗荐明年定破荒。
桂树黄堂秋色里，何妨演习鹿鸣章。
王十二兄与畏之员外相访见招小饮檀予以悼亡日近不去因寄
李商隐（唐代）

谢傅门庭旧末行，今朝歌管属檀郎。
更无人处帘垂地，欲拂尘檀簟竟床。
嵇氏幼男犹可悯，左家娇女岂能忘？
秋霖腹疾俱难遣，万里西风夜正长。
七夕
苏泂（宋代）

七夕相寻旧宅来，鸡头月下脊令杯。
饮残谁问天边事，独自婆娑弄影回。
草堂
杜甫（唐代）

昔我去草堂，蛮夷塞成都。
今我归草堂，成都适无虞。
请陈初乱时，反复乃须臾。
大将赴朝廷，群小起异图。
中宵斩白马，盟歃气已粗。
西取邛南兵，北断剑阁隅。
布衣数十人，亦拥专城居。
其势不两大，始闻蕃汉殊。
西卒却倒戈，贼臣互相诛。
焉知肘腋祸，自及枭獍徒。
义士皆痛愤，纪纲乱相逾。
一国实三公，万人欲为鱼。
唱和作威福，孰肯辨无辜。
眼前列杻械，背后吹笙竽。
谈笑行杀戮，溅血满长衢。
到今用钺地，风雨闻号呼。
鬼妾与鬼马，色悲充尔娱。
国家法令在，此又足惊吁。
贱子且奔走，三年望东吴。
弧矢暗江海，难为游五湖。
不忍竟舍此，复来剃榛芜。
入门四松在，步屟万竹疏。
旧犬喜我归，低徊入衣裾。
邻舍喜我归，酤酒携胡芦。
大官喜我来，遣骑问所须。
城郭喜我来，宾客隘村墟。
天下尚未宁，健儿胜腐儒。
飘摇风尘际，何地置老夫。
于时见疣赘，骨髓幸未枯。
饮啄愧残生，食薇不敢馀。
鹧鸪天
葛长庚（宋代）

西畔双松百尺长。当时亲自见刘王。山前今日莲花水，往者将军洗马塘。

南粤路，汉宫墙。晚风历历说兴亡。摩挲东晋苍苔灶，细说仙翁炼药方。
自乐
赵湘（宋代）

自乐原西趣，疏林入户清。
洗池秋得月，移菊夜栖萤。
古意怜琴淡，新题喜病醒。
时闻岳僧至，閒讲煮茶经。
蓬门
王端淑（清代）

骨傲岂随俗，宁攀山鬼邻。舒云聊作帐，集叶戏为茵。

凤岭知难效，鹿门且耐贫。残篇任意读，不羡骑辚辚。
九月九日堂红叶二首
汪元量（宋代）

天平山木似花开，青女裁成锦绣堆。
暂借秋光作春色，白衣解遣麴生来。
居室甚隘而藏书颇富率终日不出户二首 其二
陆游（宋代）

椰子微躯有百穷，平生风际转枯蓬。岂知蝉腹龟肠后，更寄蜂枯蚁穴中。

学俭久判羹不糁，惮烦惟欲寐无聪。积书充栋元无用，聊复吟哦答候虫。
沁园春（梅）
吴渊（宋代）

十月江南，一番春信，怕凭玉栏。正地连边塞，角声三弄，人思乡国，愁绪千般。草草村墟，疏疏篱落，犹记花间曾卓庵。茶瓯罢，问几回吟绕，冷淡相看。

堪怜。影落溪南。又月午无人更漏三。虽虚林幽壑，数枝偏瘦，已存鼎鼐，一点微酸。松竹交盟，雪霜心事，断是平生不肯寒。林逋在，倩诗人此去，为语湖山。
郊庙朝会歌辞绍熙元年恭上寿星圣皇太后至尊
佚名（隋代）

钟鼓交作，文物咸德。
彤庭玉阶，天子是莅。
咨尔辅臣，展采错事。
辅臣稽首，敢不率礼。
再和
吴芾（宋代）

少年勤苦惜三余，老去惟思泛五湖。
已向林间甘淡泊，更从尘外学虚无。
酒徒渐觉随年减，诗债还应隔岁逋。
强欲冥搜赓绝唱，苦无笔力似三苏。
送蒙斋兄长游天台二首
戴复古（宋代）

山林胜处说天台，仙佛多从此地栖。
司马八篇通道妙，丰干一语指人迷。
时逢好酒从容饮，莫把新诗取次题。
白日看云思我否，惠连无分共攀跻。
蚤发临清喜晴
谢迁（明代）

昨宵风雪阻严程，今日前途喜复晴。萍水襟期成汗漫，鸿泥踪迹尚分明。

旧游乍觉三秋远，归路真誇五两轻。海上閒鸥迎野老，向来尘席任谁争。
测景台
顾炎武（明代）

象器先王作，灵台太室东。阴阳求日至，风雨会天中。

考极三辰正，封畿万国同。吾衰今已甚，犹一梦周公。
赋得艰危气益增
谢尊五（清代）

艰钜何曾怯，森然气益充。临危磨百折，遇险奋孤忠。

际此坚冰磨，时教沥胆雄。事机遭偃蹇，道义配浑融。

阨运添高抗，操心善处穷。至刚天地塞，万劫尽排空。
南堂脊记乃已三十年偶读之怅然有感
陆游（宋代）

一住三山三十载，交亲渐觉眼前稀。长松郁郁偃高盖，新竹森森添旧围。

沙径雨馀留鸟迹，柴门日落锁烟扉。放翁正倚蒲团稳，辽海从渠万事非。
吉祥寺古梅花下醉歌巨源王孙招游
邓云霄（明代）

东风醉客胜醍醐，春情流转如辘轳。官闲锁印一事无，联镳载笔多酒徒。

看花踏遍金陵都。金陵梅花虽满眼，标格不足骄狂夫。

吉祥一株最奇古，白龙鳞甲拿云舞。练裳缟带态自轻，仙姿不老临瑶圃。

香魂应自雪山来，群芳共让花神祖。巨源王孙兴有馀，携壶花下扬轻裾。

繁英十亩团成幄，广荫四座纷扶疏。举杯酹酒聊索笑，怜君逸韵殊恒调。

凌霜挂月不知年，粉脸烟鬟长窈窕。茫茫岁序如飞梭，问君阅人人几多。

妆残阁下魂醒否，鹤去孤山客若何。曾识骑驴高士面，曾临水部琉璃砚。

庾岭人归可有书，罗浮梦后谁能见？花如解语诉知心，愿托香风达玉音。

脱尽铅华空色相，朅来忘却古还今。齐梁台殿知何处，还同一阵催花雨。

屈指当年欢赏人，贤愚贵贱总成尘。燕归不识乌衣巷，水落难寻桃叶津。

问君何事绵多历，托根应借空王力。可悟灵椿有大年，榔梅曾说證真仙。

王孙王孙且尽醉，醉归好著淮南篇。
秋夜
舒岳祥（宋代）

院静泉声合，夜深虫语多。
近窗移素榻，欹枕见星河。
丁酉重九日宿顺昌步云阁绝句七首呈味道明府
刘克庄（宋代）

先倩清风扫水轩，更呼凉月倒金樽。
定知明府归侵夜，县郭留灯未闭门。
过耒阳有怀杜工部
王先谦（清代）

自古湖南地，难招旅客魂。渔歌屈颜悴，《鵩赋》贾声吞。

抑郁忧时老，潺湲伏枕痕。当年下巴蜀，何苦向湘沅。

罕见亲知面，徒抛肺腑言。蓬蒿辞朗照，杯炙落尘喧。

淼淼衡阳去，依依郴岸昏。聂贤空接待，崔舅谬温存。

实谶湖边旐，虚谋汉上园。厄深千载恸，道屈百家尊。

舟子传疑墓，诗翁问旧村。公真悬日月，我亦走乾坤。

浦树思依倚，滩流有愤冤。篇章极冥契，飘泊共谁论。
送从弟彻东归
张籍（唐代）

缑山领印知公奏，才称同时尽不如。奉使贺成登册礼，

陪班看出降恩书。去回在路秋尘里，受诏辞归晓漏初。

早晚得为朝署拜，闲坊买宅作邻居。
浣溪沙（癸已豫章）
赵师侠（宋代）

日丽风和春昼长。杏花枝上正芬芳。无情社雨亦何狂。

一洗娇红啼嫩脸，半开新绿映残妆。画梁空有燕泥香。
送纸衾韩中父 其二
张孝祥（宋代）

了知梦境皆虚妄，妄念常从梦处开。败子道心因此梦，梦成还我纸衾来。
丰乐楼 壬午生朝感怀用《迦陵词》韵
王策（清代）

四十年来旧事，在心头难写。叹梦里、多少风光，暗随逝水同泻。

但药影寒窗，花气空帘，白昼如长夜。问青衫、缚我孱躯，几时才罢。

宝剑名驹去尽，只有哀弦泪帕。记酒后、泼墨挥毫，狂思笔补天罅。

画壁听、双鬟娇唱，节曲看、玉钗低卸。到而今，路鬼揶揄，醉人推骂。

閒翻箧底，一卷丛残，旧香何处惹。隐隐是、廿年前，鸳鸯社。

无数碎恨零愁，暗中牵挂。华山畿坏，祝陵人去，罗衫钿带寻难见，剩相思、树受风霜打。

低徊自忖，本来非，负心人，偏负翠楼珠瓦。英雄壮气，儿女柔情，转头都是假。

好料理、绿章封事，乞赐痴呆，昼踏花场，宵眠舞榭。

狗屠市上，卖浆门外，吹箫击筑，长则是、对高歌烂醉斜阳下。

尽将狂态留传，待入才人剪灯话。
绍兴帅相公遗小春新花且折简云对瑞香啜之大
曾几（宋代）

打门将军得人惊，十月茶牙照眼明。
漏泄春光凌雪色，柳条萱草太迟生。
赠李彦安赴荆门州学正
金幼孜（明代）

白发萧疏老教官，几回相见在朝端。三迁不为年劳转，九考深朝作育难。

舟过淮南春渐近，路经湘浦雪犹寒。荆门此去携家便，珍重斯文好健餐。
又和惜春谣
司马光（宋代）

朝来风雨歇，春意漠然收。
去我不辞诀，凭谁能借留。
杓星渐西转，洛水自东流。
曲渚撤华幄，芳园罢彩毬。
雉鸣生麦秀，蚕起野桑柔。
乱絮天涯满，晴阳草际浮。
已嗟心绪减，况复鬓丝稠。
赖听新翻曲，非为负胜游。
王大卿挽词
楼钥（宋代）

老去王摩诘，归来道更全。
賸添天美禄，真得地行仙。
日欲增三径，君胡欠百年。
桃源不无路，重上惨风烟。
试诸生直庐书事
喻良能（宋代）

长日初随彩线还，阴阴帘幕曲栏干。
白袍三百近洙泗，青桂两株如广寒。
下笔万蚕争食叶，为文三峡泻惊湍。
谁知潦倒真无补，不愧无毡愧素餐。
初冬月夜得皇甫泽州手札并诗数篇因遣报书偶题长句
白居易（唐代）

清泠玉韵两三章，落箔银钩七八行。心逐报书悬雁足，

梦寻来路绕羊肠。水南地空多明月，山北天寒足早霜。

最恨泼醅新熟酒，迎冬不得共君尝。
元夕京城和欧阳衮
陈去疾（唐代）

兰焰芳芬彻晓开，珠光新霭映人来。歌迎甲夜催银管，

影动繁星缀玉台。别有朱门春澹荡，不妨芝火翠崔嵬。

此时月色同沾醉，何处游轮陌上回。
湘川怀古
施肩吾（唐代）

湘水终日流，湘妃昔时哭。美色已成尘，泪痕犹在竹。
句
释子耶（宋代）

松欺胝雪千年古，竹扫溪风六月寒。
宋都忆梅
强至（宋代）

古屋前头几树梅，长年腊后已全开。
自经远别凭谁寄，欲问清全无使来。
空与吟怀惊岁月，愁将客眼对尘埃。
枣林榆筴粗疏甚，索寞山东把酒杯。
梅花引·清阴陌
佚名（宋代）

清阴陌。狂踪迹。朱门团扇香迎客。牡丹风。数苞红。水香扑蕊，新客谁为容。蜡灯春酒风光夕。锦浪龙须花六尺。月波寒。玉琅玕。无情又是，华星送宝鞍。
华阳吟三十首
白玉蟾（宋代）

一泓神水满华池，夜夜池边白雪飞。
一里有人擒玉兔，赶教明月上寒枝。
感昔
陆游（宋代）

行年三十忆南游，稳驾沧溟万斛舟。
常记早秋雷雨霁，柁师指点说流求。
水庵生缘
释智朋（宋代）

一宿分明不易投，老拳要觅死冤仇。
不应荒却娘生也，自是无人敢出头。
上十八滩
汤右曾（清代）

星陨如雨不在天，化为怪石沧江边。章川贡川不知数，抟沙撒菽谁使然。

一滩复一滩，一湾复一湾。南来赣石三百里，恍在蜑风蛮雨间。

参错列齿齿，屈曲鸣潺潺。争流喷薄冰雪涌，四面回合岩峦环。

爱此万古立积铁，涛波出没坚且顽。有时娟娟弄秀色，仿佛明镜横烟鬟。

既廉以刿神所刓，不夷而险天真悭。捎濆撇漩敢轻上，长年最能用力艰。

我昨青洲过落濑，白雨飞洒衣裳斑。打鼓发船百丈牵，中流弱缆断蒯菅。

吾生微命如戏耳，鱼龙底用藏神奸。明朝飞橹上天柱，沽酒一笑开心颜。

苦乐更迭无不便，江鸥沙鹭尔许闲。他时放溜小艓子，看我倚棹乘风还。

虔州福地昔所传，道人天眼开禅关。奇峰翠巘疑可到，待与猿狖相追攀。

花开四照天女莲，居士之竹密不删。不须更载郁林石，即此便买愚公山。
探春令
赵佶（宋代）

帘旌微动，峭寒天气，龙池冰泮。杏花笑吐香犹浅。又还是、春将半。

清歌妙舞从头按。等芳时开宴。记去年、对著东风，曾许不负莺花愿。
发白马
李白（唐代）

将军发白马，旌节度黄河。
箫鼓聒川岳，沧溟涌涛波。
武安有振聒，易水无寒歌。
铁骑若雪山，饮流涸滹沱。
扬兵猎月窟，转战略朝那。
倚剑登燕然，边烽列嵯峨。
萧条万里外，耕作五原多。
一扫清大漠，包虎戢金戈。
赠学者
欧阳修（宋代）

人禀天地气，乃物中最灵。
性虽有五常，不学无由明。
轮曲揉而就，木直在中绳。
坚金砺所利，玉琢器乃成。
仁义不远躬，勤勤入至诚。
学既积於心，犹木之敷荣。
根本既坚好，蓊郁其干茎。
尔曹直勉勉，无以吾言轻。
晚秋
元稹（唐代）

竹露滴寒声，离人晓思惊。酒醒秋簟冷，风急夏衣轻。

寝倦解幽梦，虑闲添远情。谁怜独欹枕，斜月透窗明。
颂古二十九首 其二
释师体（宋代）

肌骨当初赫赤穷，面皮今日厚千重。撩头搭尾应更点，嬴赛阇黎斋后钟。
许中正捕龙雷
文同（宋代）

彼龙胡为被天谪，下肯为天行雨泽。
天敕雷公恣搜索，龙藏何所忽尔获。
提之满空若曳帛，雹风电火相卷射。
雷张两翅但拍拍，首尾挽之足双磔。
龙力与雷固不敌，雷转威怒龙褫魄，
须臾定见肝胃拆。万力千气凡几画，
斯人斯品入神格。
次韵江
苏辙（宋代）

高情不奈簿书围，行揖青山肯见随。绿野逢花将尽日，清樽迨我正闲时。

檐间双燕欲生子，叶底新梅初满枝。笑杀华阳穷县令，床头酒尽只嚬眉。
南池荷花
羊士谔（唐代）

蝉噪城沟水，芙蓉忽已繁。红花迷越艳，芳意过湘沅。

湛露宜清暑，披香正满轩。朝朝只自赏，秾李亦何言。
偈二首 其一
释元妙（宋代）

黄昏鸡报晓，半夜日头明。惊起雪狮子，瞠开红眼睛。
送孙宾老守三池二首
李流谦（宋代）

自艺心田岁月收，天翁两眼月临秋。
近臣荐鹗方成表，吉梦逢刀遂得州。
吏术无多非问马，机心已尽不惊鸥。
三溪便是桃源路，更欲武陵何处求。
引镜
洪咨夔（宋代）

水白深还黑，山黄远自青。
纷然无定色，何者是真形。
不坏只太极，长存惟六经。
莫疑晨镜裹，黳漆换星星。
喜迁莺 别内 归潜志卷四
王特起（金朝）

东楼欢宴。记遗簪绮席，题诗纨扇。月枕双欹，云窗同梦，相伴小扇深院。旧欢顿成陈迹，翻作一番新怨。素秋晚，听阳关三叠，一尊相饯。留恋。情缱绻。红泪洗妆，雨湿梨扇面。雁底关河，马头星月，西去一程程远。但愿此心如旧，天也不违人愿。再相见，把生涯分付，药炉经卷。
飘零
郑思肖（宋代）

飘零书剑十年吴，又见西风脱尽梧。万顷秋生杯后兴，数茎雪尽镜中须。

晴天空阔浮云尽，破屋荒凉俗梦无。惟有固穷心不改，左经右史足清娱。
臙脂井
范成大（宋代）

昭光殿下起楼台，拚得山河付酒杯。
春色已从金井去，月华空上石头来。
句
刘望之（宋代）

闻说南州异，寒来正月并。
宿灵鹫禅寺二首
杨万里（宋代）

暑中带汗入山中，霜满风篁雪满松。
只是山寒清到骨，也无霜雪也无风。
题许侯藏临江杨万户所燕饯诗后
刘崧（元代）

贰守分符出大邦，将军开宴俯清江。玉壶旧赏今何处，锦轴新题故满窗。
赠刘相士
许棐（宋代）

满镜秋霜鬓影寒，此生堪笑复堪怜。烦君只相看书眼，更对青灯得几年。
再简范信中益谦呈张仲宗
吕本中（宋代）

昨日之游乐不乐，主人爱客亦不恶。梅花远近遍川谷，雨练风揉未全落。

明日之游复如何，城南城北梅更多。对酒我不饮，把盏君当歌。

酒炙虽勤主人费，且幸吾党频相过。

梅花纵落君莫叹，与君同住海南岸。花开花落都几时，君醉我醒人得知。

相逢一笑俱有诗，如何不饮令君嗤。
送郑十二还庐山别业
刘长卿（唐代）

浔阳数亩宅，归卧掩柴关。谷口何人待，门前秋草闲。

忘机卖药何，无语杖藜还。旧笋成寒竹，空斋向暮山。

水流经舍下，云去到人间。桂树花应发，因行寄一攀。
寄题傅氏草堂
陆文圭（元代）

浣花老人溪上住，野梅官柳桥西路。
碧鸡坊外少人行，晓带春西自来去。
荒基藓合无寻处，峡川万古流诗句。
紫芝之孙居澄江，琼茅结宇青竹窗。
南墙夜深塔钤语，古寺白鹤飞来双。
索我新吟宝君趣，开卷悠然起幽思。
我尝十年卜山居，经营未有瀼西地。
风流从似老参谋，资给应无贤录事。
顾君分借半间云，胜日当摧茶具至。
和刘端礼 其三
王庭圭（宋代）

才如天马岂能羁，争看云霓笔下飞。龌龊不须谈细务，健毫留对冕旒挥。
题讷庵
王十朋（宋代）

休论摩诘与文殊，试把庵名扣大儒。君子于言端欲讷，贤人终日只如愚。

乐山自昔称仁者，利口由来恶啬夫。听法双峰空耸耳，老禅惟要一言无。
木兰花慢（和旧词韵）
曹冠（宋代）

念行藏在道，仕宦岂为谋身。自谤起营蝇，东山高卧，北海开尊。谤枯置之度外，得饶人处，谩也饶人。须信吾躬道义，巍然良贵中存。

浮名。蜗角是非蚊。过耳总休论。且啸傲幽居，清风皓月，光景常新。佩琴行吟胜景，访林泉、避暑赏烟云。谁识怀忠畎亩，此心常不忘君。
琐窗寒 乙卯元夕柬云臣竹逸竹虚
陈维崧（清代）

今岁元宵，禁晴架雨，装阴做霭。嫦娥何处，盼断一天冰彩。

遍春城、街泥未消，蕙花梅萼徒潇洒。算六街寂静，火蛾罢闹，紫姑停赛。

窗外。閒愁大。笑冷淡光阴，岁华虚卖。愔愔坊曲，残雪恹恹还在。

记当初、小市夜桥，月明笑语春如海。叹如今、只有东风，乍小吹灯带。
全州南城
冯岵（宋代）

全州城南何壮观，石崖为趾江为濠。
凌落渡江骑马去，空蒙瘴雾漫绨袍，
逦迤过滩水，小艇浮桐槽。
半渡急雨雪，舟师失飞篙。
雨飞山路水如注，石齿荦确森戈刀。
马蹄转偶不得过，有力如虎空皮毛。
地穷路尽处，横绝青山高。
褰衣扶杖蹑天险，十步九顾愁猿猱。
长沙顿伏几百折，背膂菌蠢盘鲸鳌。
马瘦人力倦，野阔风怒号。
薄暮投宿驱湿厉，析薪爨鼎烧村醪。
一杯酸涩不可嚥，平原督邮羞儿曹。
我行湖湘历八郡，政欲阅实宁辞劳。
才疏病懒事多废，南山何日接蓬蒿。
清风明月共三友，山猿野鹤来二豪。
一江春水澄葡萄，芦花万顷眠渔舠。
解连环·送别
史鉴（明代）

销魂时候。正落花成阵，可人分手。纵临别、重订佳期，恐软语无凭，盛欢难又。雨外春山，会人意、与眉交皱。望行舟渐隐，恨杀当年，手栽杨柳。
别离事，人生常有。底何须，为著成个消瘦。但若是两情长，便海角天涯，等是相守。潮水西流，肯寄我、鲤鱼双否。倘明岁、来游灯市，为侬沽酒。
忆仲子
姜特立（宋代）

吟哦五字有规模，妙处时时亦起予。
送老百年将付汝，岂知颜如请吾车。
冬阴
马棫士（清代）

天地三冬半，风烟万里孤。重阴暗海岳，远雾失江湖。

萧瑟年光晚，峥嵘岁事徂。形容吾渐老，大业任荒芜。
司马赠太傅康国韩公挽词 其二
文彦博（宋代）

洛城曾与公相别，已为人生老别难。今作绋讴成永诀，满襟悲泪转汍澜。
剡中赠张卿侍御
严维（唐代）

辟疆年正少，公子贵初还。早列月卿位，新参柱史班。

千夫驰驿道，驷马入家山。深巷乌衣盛，高门画戟闲。

逶迤天乐下，照耀剡溪间。自贱游章句，空为衰草颜。
晨起西楼
许浑（唐代）

留情深处驻横波，敛翠凝红一曲歌。

明月下楼人未散，共愁三径是天河。
夏夜杂书 其二
张履（清代）

梦中获异宝，固握恐其遗。及觉乃空手，逌然用自嗤。

生来本何乃，死去复焉携。惟此真实性，敬以还两仪。

愚夫夸积聚，志士爱声施。声施岂不广，一瞑奚所知。
十二时颂
释文准（宋代）

人定亥，老鼠此时正无碍。
忽然灯灭寝堂前，床前咬我靸鞋袋。
十八坊诗 庆丰
王十朋（宋代）

谁道夔门陋，兹坊号庆丰。守臣忧国愿，端似杜陵翁。
小隐园诗
谢绛（宋代）

仆本尘外士，功名若毫末。因寻小园隐，忽见群芳发。

昔梦宛可记，灵契方兹达。会须挂朝缨，归弄岩前月。
和知己赴任华州
李洞（唐代）

东门罢相郡，此拜动京华。落日开宵印，初灯见早麻。

鹤身红旆拂，仙掌白云遮。塞色侵三县，河声聒两衙。

松根醒客酒，莲座隐僧家。一道帆飞直，中筵岳影斜。

书名寻雪石，澄鼎露金沙。锁合眠关吏，杯寒啄庙鸦。

分台话嵩洛，赛雨恋烟霞。树谷期招隐，吟诗煮柏茶。
宜速断
洪亮吉（清代）

禁林半夜愁乌号，深宫一举双鸱枭。鸱枭食母獍食父，假以羽翼授以刀。

斋宫门开烛未灭，举几一挥指齐裂。湛之不断江湛迟，陛下裁弟难裁儿。

难裁儿，已杀父。嗟嗟双鸱枭，更假一鹦鹉。
感兴
胡宏（宋代）

昨夜看梅枝，风光异昔时。
感时期献策，出语偶成诗。
乾健将来巽，蒙昏许及离。
启篷凝立处，心事付谁知。
扁舟迤逦过焦金，江阔千寻不主深。
明月有情偏照我，好山无处不知心。
天空一鸟惊渔火，夜静群星落野砧。
此处风光尽难得，朗然因复有清吟。
癸守岁职儿桃源黄溪村居
阳枋（宋代）

今年爆竹楚江滨，别岁迎春仅隔辰。
小筑偏边聊尔尔，幽居心远自申申。
儿从豹变当斯世，我得鸥间着此身。
学易假年天若许，横书长作傍梅人。
奉题恩赠中宪大夫前崇庆州牧常理斋爱吟草 其四
孟邵（清代）

芳名久已入昭忠，血食千年俎豆崇。职忝奉常襄祀列，每从酾酒挹馀风。
朅来
吴汝弌（宋代）

岭朅来观白云，翔鸾奋鹤浮天英。
斜开锦绣春树满，溶溶半露遥山青。
忽然变现成苍狗，万里长风霍无有。
海龙塞气不敢吹，日照虚空无老时。
游合江园戏题
陆游（宋代）

朱朱白白池台间，好风妍日开未残。
我来觅醉苦草草，常恨不如花意闲。
山鸡飞起乱花落，下上青林穿翠壑。
世间动步即有拘，常恨不如禽意乐。
人言功名恐不免，我愿徜徉娱岁晚。
熟计淫书理白鱼，何如纵猎牵黄犬。
成都四郊如砥平，安得双鞬驰出城。
鞚飞尘起望不见，从骑寻我鸣鹘声。
江梅引·忆江梅
洪皓（宋代）

岁在壬戌，甫临长至，张总侍御邀饮。众宾皆退，独留少款。侍婢歌江梅引，有“念此情、家万里”之句，仆曰：此词殆为我作也。又闻本朝使命将至，感慨久之。既归，不寝，追和四章，多用古人诗赋，各有一笑字，聊以自宽。如暗香、疏影、相思等语，虽甚奇，经前人用者众，嫌其一律，故辄略之。卒押吹字，非风即笛，不可易也。此方无梅花，士人罕有知梅事者，故皆注所出（旧注：阙一首。此录示乡人者，北人谓之四笑江梅引）
天涯除馆忆江梅。几枝开。使南来。还带馀杭、春信到燕台。准拟寒英聊慰远，隔山水，应销落，赴诉谁。
空恁遐想笑摘蕊。断回肠，思故里。漫弹绿绮。引三弄、不觉魂飞。更听胡笳、哀怨泪沾衣。乱插繁花须异日，待孤讽，怕东风，一夜吹。
闰中秋
方岳（宋代）

摩挲倦眼一登楼，雁落寒声半古愁。
付与老天推甲子，径将明月闰中秋。
功名不直一杯水，人世宁须万户侯。
坐对青山谈到此，政应举白与君浮。
感怀二首
陈棣（宋代）

已叹东隅失，桑榆浩莫收。
只知心绪懒，那觉鬓毛秋。
有酒堪藏拙，无门可避愁。
吾今知此意，万事付悠悠。
水调歌头·春日赋示杨生子掞
张惠言（清代）

百年复几许，慷慨一何多！子当为我击筑，我为子高歌。招手海边鸥鸟，看我胸中云梦，蒂芥近如何？楚越等闲耳，肝胆有风波。
生平事，天付与，且婆娑。几人尘外相视，一笑醉颜酡。看到浮云过了，又恐堂堂岁月，一掷去如梭。劝子且秉烛，为驻好春过。
江上望月诗
鲍泉（南北朝）

客行钩始悬，此夜月将弦。川澄光自动，流驶影难圆。

苍苍随远色，瀁瀁逐漪涟。无因转还泛，回首眷前贤。
岁寒三友图
张元干（宋代）

苍官森古鬣，此君挺刚节。
中有调鼎姿，独立傲霜雪。
如梦令·乐事难逢，好春将老，自怜身世，黯然销魂
邹韬（清代）

门内愁人深处。门外韶华无据。数日漾晴光，尽把好春催去。

难驻。难驻。苦劝东风留住。
和外舅夙兴三首
黄庭坚（宋代）

风烈僧鱼响，霜严郡角悲。
短童疲酒扫，落叶故纷披。
水冻食鲑少，瓮寒浮蚁迟。
朝阳乌鸟乐，安稳托禅枝。
送蔡定夫赴湖南提刑二首 其一
杨万里（宋代）

菊后霜前换绣衣，湘南岭北看梅枝。还将方策汗青语，拈出圜扉草绿时。

四海几人怜我老，三年两作送君诗。借令贵杀衡阳纸，半幅无妨慰梦思。
静
晁说之（宋代）

萧然一室静，乐只复何如。
子晋吹笙罢，孙登长啸余。
儿童奔入学，宾客远回车。
更愿干戈息，残年老弊庐。
移石
褚载（唐代）

嶙峋一片溪中石，恰称幽人弹素琴。浪浸多年苔色在，

洗来今日碏痕深。磨看粹色何殊玉，敲有奇声直异金。

不是不堪为器用，都缘良匠未留心。
送陆畅
张籍（唐代）

共踏长安街里尘，吴州独作未归身。

昔年旧宅今谁住，君过西塘与问人。
饭保褔
陆游（宋代）

簁雨云低未放晴，闭门作病忆闲行。
摄衣丈室参耆宿，曳杖长闲唤弟兄。
饱饭即知吾事了，免官初觉此身轻。
归来更欲夸妻子，学煮云堂芋糁羹。
陈君玉以小集见归用余还诚斋朝天续集韵作七字夔报贶
姜夔（宋代）

笔阵无功汗左轮，而今老去不能军。水边白鸟閒于我，窗外梅花疑是君。

欲向江湖行此语，可无朋友托斯文。新篇大是相料理，因忆西山扬子云。
春雨
刘复（唐代）

细雨度深闺，莺愁欲懒啼。
如烟飞漠漠，似露湿凄凄。
草色行看靡，花枝暮欲低。
晓听钟鼓动，早送锦障泥。
柳下闻蝉
徐照（宋代）

晚凉多处听蝉声，齐女当年变化成。
不合着身杨柳上，也令千古动离情。
句
盘隐末子（宋代）

桃林我忆放牛日，葵圃谁思逸马时。
赠泉守赵表之二首
黄公度（宋代）

禅翁笑拥两朱轮，麈尾蒲团付底人。
千里讴吟真刺史，三朝出入老宗臣。
春风半道旌旗转，南国一番桃李新。
莫把蹄涔留尺鲤，早令图画上麒麟。
次秀野沧波馆刈麦二诗 其一
朱熹（宋代）

传闻泛宅贺新成，破月冲烟取次撑。鹢首斜飞寒浪急，篷窗侧转好山横。

知公兴有江湖迥，顾我诗无玉雪清。欲跨船舷还未敢，几时得伴镜中行。
杂咏三首
张耒（宋代）

鸟鸣高屋上，饥顾朝求食。
扰扰市井人，日夜衣食迫。
岂伊理当然，或者养未得。
我歌南风诗，归坐还叹息。
中元作
李商隐（唐代）

绛节飘飖宫国来，中元朝拜上清回。羊权须得金条脱，

温峤终虚玉镜台。曾省惊眠闻雨过，不知迷路为花开。

有娀未抵瀛洲远，青雀如何鸩鸟媒。
见潭师刘恭父舍人二首
杨万里（宋代）

云雾开衡岳，波涛息洞庭。
是邦谁岳牧，西掖一文星。
有眼难人物，斯代尚典刑。
如何闲处著，不遣肃朝廷。
邀人赏蔷薇
孟郊（唐代）

蜀色庶可比，楚丛亦应无。醉红不自力，狂艳如索扶。

丽蕊惜未扫，宛枝长更纡。何人是花侯，诗老强相呼。
【南吕】一枝花_咏剑离匣牛
施耐庵（明代）

咏剑
离匣牛斗寒，到手风云助，插腰奸胆破，出袖鬼神伏。正直规模，香檀把虎口双吞玉，沙鱼鞘龙鳞密砌珠。挂三尺壁上飞泉，响半夜床头骤雨。
【梁州】金错落盘花扣挂，碧玲珑镂玉妆束，美名儿今古人争慕。弹鱼空馆，断蟒长途，逢贤把赠，遇寇即除。比镆铘端的全殊，纵干将未必能如。曾遭遇诤朝才烈士朱云，能回避叹苍穹雄天项羽，怕追陪报私仇侠客专诸。价孤，世无，数十年是俺家藏物。吓人魂，射人目，相伴着万卷图书酒一壶，遍历江湖。
【尾声】笑提常向尊前舞，醉解多从醒后赎，则为俺未遂封侯把他久担误。有一日修文用武，驱蛮静虏，好与清时定边土。
和李公冬日成茆屋四首用韵 其二
释函可（明代）

不识长安乐，何如东海隅。夜寒闻鹤语，榻短学僧趺。

兴至诗涂壁，饥来雪满盂。西邻迁客在，镇日待招呼。
会李择之其父名丙字南仲著丁未录丙申录
戴复古（宋代）

吟边逢李白，谈笑亦风流。
相对各青眼，安知有白头。
两家穷活计，四海老交游。
不负云山约，同登百尺楼。
题大安池亭
雍陶（唐代）

幽岛曲池相隐映，小桥虚阁半高低。

好风好月无人宿，夜夜水禽船上栖。
早春
白居易（唐代）

雪散因和气，冰开得暖光。
春销不得处，唯有鬓边霜。
白马非马
公孙龙子（先秦）

“白马非马，可乎？”曰：“可。”

曰：“何哉？”曰：“马者，所以命形也。白者，所以命色也。命色者，非命形也，故曰白马非马。”

曰：“有白马，不可谓无马也。不可谓无马者，非马也？有白马为有马，白之非马，何也？”

曰：“求马，黄、黑马皆可致。求白马，黄、黑马不可致。使白马乃马也，是所求一也，所求一者，白者不异马也。所求不异，如黄、黑马有可有不可，何也？可与不可其相非明。故黄、黑马一也，而可以应有马，而不可以应有白马，是白马之非马审矣。”

曰：“以马之有色为非马，天下非有无色之马也。天下无马，可乎？”

曰：“马固有色，故有白马。使马无色，有马如已耳，安取白马？故白者非马也。白马者，马与白也；马与白马也，故曰：白马非马也。

曰：“马未与白为马，白未与马为白。合马与白，复名白马，是相与以不相与为名，未可。故曰：白马非马，未可。”

曰：“以有白马为有马，谓有白马为有黄马，可乎？”曰：“未可。”曰：“以有马为异有黄马，是异黄马于马也。异黄马于马，是以黄马为非马。以黄马为非马，而以白马为有马；此飞者入池，而棺椁异处；此天下之悖言乱辞也。”

曰：“有白马，不可谓无马者，离白之谓也。是离者有白马不可谓有马也。故所以为有马者，独以马为有马耳，非有白马为有马。故其为有马也，不可以谓马马也。白者不定所白，忘之而可也。白马者，言定所白也。定所白者，非白也。马者无去取于色，故黄、黑皆所以应。白马者，有去取于色，黄、黑马皆所以色去，故唯白马独可以应耳。无去者非有去也。故曰：白马非马。”
次韵王得之游净明题易安二绝
张嵲（宋代）

满院岚光滴翠寒，望湖莫羡十三间。
门前石上苍苔迹，数得人踪到与还。
和叔康侍亲游琅山 其一
韦骧（宋代）

晚扬红旆出郊关，昼奉安舆上碧山。野色苍茫云色外，岚光飞动水光间。

行庖荐馔烹金鼎，荷剑挑樽结玉环。归路邦人瞻庆侍，银龟朱绂照酡颜。
夏日率诸生同游紫阳洞
沈鍊（明代）

朱夏洞天明，仙宫敞玉京。烟霞通一道，歌管并诸生。

香气因风度，瑶华是石成。从来耽羽化，今日共霞征。
魏监丞挽词
楼钥（宋代）

元老余风烈，优游挹美官。
朝行喜银艾，邻好许金兰。
医谩肱三折，生惟指一弹。
难兄秋领先感，风雨旧盟寒。
出门别妻子 其一
郑世元（清代）

病身不得安，行役赴南峤。五岭天之末，未知几时到。

仰见秋鸿征，嗷嗷背云叫。回首望乡里，魂梦使颠倒。

我恨不如月，两处能相照。辘轳挂心头，转辗向谁告？
春望诗
宗懔（南北朝）

日暮春台望，徙倚爱馀光。都尉新移枣，司空始种杨。

一枝犹桂馥，十步有兰香。望望无萱草，忘忧竟不忘。
东阳溪中赠答诗二首·其二
谢灵运（南北朝）

可怜谁家郎？缘流乘素舸。
但问情若为，月就云中堕。
题十美图 其二
李学慎（清代）

蕉簟清凉珊枕明，凉侵玉骨醉初醒。绿云一朵西风里，低衬仙裙上画屏。
子夜歌（和尚友）
彭元逊（宋代）

视春衫、箧中半在，浥浥酒痕花露。恨桃李、如风过尽，梦里故人成雾。临颍美人，秦川公子，晚共何人语。对人家、花草池台，回首故园咫尺，未成归去。

昨宵听、危弦急管，酒醒不知何处。飘泊情多，衰迟感易，无限堪怜许。似尊前眼底，红颜消几寒暑。年少风流，未谙春事，追与东风赋。待他年、君老巴山，共君听雨。
南歌子·霭霭凝春态
秦观（宋代）

霭霭凝春态，溶溶媚晓光。
何期容易下巫阳。
祗恐使君前世、是容王。
暂为清歌驻，还因暮雨忙。
瞥然归去断人肠。
空使兰台公子、赋高唐。
壬寅正月幼子黄岩尉任将满予与家众先归幼子
孙介（宋代）

三年随汝作初官，父子同知涉世难。
饕禄粗欣便老懒，还家仍虑厄饥寒。
生来赋分皆前定，天下何时得举安。
慈孝睽离怀问膳，试凭双鲤祝加餐。
一字百题示商君祥 其八十七 傲
李俊民（金朝）

王公轻以道，富贵骄以志。我见高尚人，盖有高尚事。
与曾亨仲曹六二兄买小舟游西湖
苏泂（宋代）

贪忙安得似偷闲，日日红尘倦往还。
买得小舟真似叶，败荷丛底看孤山。
新作盆池戏书
游九言（宋代）

瓦盆片石垒青苍，兴入湖山寄小窗。细看纤鳞无限乐，不妨斗水学西江。
尝稻有怀舍弟 其二
戴奎（明代）

几欲因书寄土宜，溪云山霭不堪持。力田未足输官府，念尔徒搔两鬓丝。
魏府君挽词
林季仲（宋代）

霜露长悲陟岵人，见翁强健却酸辛。
家徒四壁知无恨，掌有双珠未是贫。
老去米盐浑不问，病来药石强相亲。
归从先垄平生志，松下应逢月色新。
龙虎元旨歌 其三
青霞子（唐代）

龙虎丹砂义最幽，五神金内汞铅流。千朝变紫云飞去，直至大罗天上头。
绝句六十四首 其十
张伯端（宋代）

虚心实腹义俱深，只为虚心要识心。莫若鍊铅先实腹，且教守取满堂金。
偈
释圆慧（宋代）

达磨正宗，衲僧巴鼻。堪嗟迷者成群，开眼瞌睡。头上是天，脚下是地。

耳朵闻声，鼻孔出气。敢问云堂之徒，时中甚么安置。

可怜双林傅大士，却言祇这语声是。
将登南岳绝顶而志上人以小团斗夸见遗作诗谢之
释德洪（宋代）

壑源独步宝带夸，官焙无双小月团。未作浓甘生齿颊，先飞微白上眉端。

汤声蜂稚秋窗晚，乳面鹅儿春瓮寒。饮罢为君登绝顶，俯临落日看跳丸。
腊夜对酒
羊士谔（唐代）

琥珀杯中物，琼枝席上人。乐声方助醉，烛影已含春。

自顾行将老，何辞坐达晨。传觞称厚德，不问吐车茵。
题画兔
陈与义（宋代）

碎身鹰犬惭何忍，埋骨诗书事亦微。
霜露深林可终岁，雌雄暖日莫忘机。
自长沙至醴陵田皆垦辟
李纲（宋代）

年来盗贼若冰销，襁负归民满四郊。烟雨一犁初破土，江村环四且诛茅。

疮痍不扰生新肉，燕雀无虞返旧巢。安集勤斯徒自叹，勿令虎兕更咆哮。
迓使客夜归四首
杨万里（宋代）

去时岸树日犹明，归到州桥月已升。
水与天争一轮玉，市声人语两街灯。
迎来送往须成雪，索笔题诗砚欲冰。
净洗红尘烦碧酒，倦来不觉睡腾腾。
雪後寻梅偶得绝句十首
陆游（宋代）

银烛檀槽醉海棠，老来非复锦城狂。
疏梅对影太清淡，为拂焦桐弹履霜。
丁亥春感
林荐（明代）

石羊城下越王宫，天尽东南浪拍空。万顷可怜春饮马，重关不拍士弯弓。

威仪有日过三辅，草木何人借八公。寒食古台新雨后，断笳零乱起悲风。
楚州追制后舍弟直长安县失囚花下共饮
吕温（唐代）

天子收郡印，京兆责狱囚。狂兄与狂弟，不解对花愁。
酬丁柴桑
陶渊明（魏晋）

有客有客，爰来宦止。
秉直司聪，惠于百里。
飱胜如归，聆善若始。

匪惟谐也，屡有良游。
载言载眺，以写我忧。
放欢一遇，既醉还休。
实欣心期，方从我游。
五更起坐
陆游（宋代）

世间醉梦过浮生，谁肯披衣坐五更？煜煜心光回自照，绵绵踵五浩无声。
古人得意捐糟粕，痴子何知堕化城。
七十老翁须努力，邻鸡才唱又窗明。
答李员外小榼味
孟郊（唐代）

一拳芙蓉水，倾玉何泠泠。仙情夙已高，诗味今更馨。

试啜月入骨，再衔愁尽醒。荷君道古诚，使我善飞翎。
再用前韵集句
赵必象（宋代）

闻道骑鲸游汗漫，寄书因见雁南征。
他年一舸鸱夷去，莫羡搏风起北溟。
寄题胡氏涧月堂二首 其一
刘诜（元代）

泠泠山中涧，皎皎天上月。以月照涧泉，举世无此洁。

月以表我心，涧以明我德。秋风吹八极，踞石濯华发。

短瓢吸寒光，羽衣弄飞雪。梦骑白凤凰，直上碧瑶阙。

安知世间人，咻咻方病热。
薄薄酒三首 其一
张侃（宋代）

薄薄酒，解愁颜。丑丑妇，胜居鳏。但有粗缯大布包裹了，争羡危但华服伛偻趋朝班。

就令真封定远侯，何如生入玉门关。苏秦富贵却输负郭二顷，管叔兄弟恨不茅屋三间。

张公厚葬保首领，嵇康养生诛市阛。亡羊未易较臧谷，争地适足誇触蛮。

锦衣未暖沐猴败，仙舟无耗鲍鱼还。狂谋正使鬼笑，薄命岂坐天悭。

不须乞镜湖三百里，不须买莲峰一半山。穷达忧乐付与三万六千日，但恐一生辛苦不若一生閒。
南泉庵
邱道隆（明代）

南征战士欲投戈，寻乐施旗映薛萝。
酒熟田家来赛社，晚晴渔舍乱堆蓑。
半帘风月吟中趣，一剑功名水上波。
指点当年陈迹在，几人襟袖泪痕多。
雪夜詹伯尹周少隐见过置酒次伯尹韵
李弥逊（宋代）

春雪不禁风，散作六花堕，
方庭截明玉，纯白不可唾。
枯肠索悭截，喁噞空白过。
同襟得二妙，敌我悉城破。
试酌扶龙钟，重觞念頔鬌。
西斋尚有毡，庶足供云卧。
壁间见三闾，推枕为赓些。
雪夜不寐偶成短句十首用渭北春天树江东日暮云为韵 其八
陆文圭（元代）

客虑千万端，长吁愁不出。谁能事低首，挥杯送白日。
颂古五十五首
释绍昙（宋代）

白发将军坐碧油，教婴儿打百花扑。
被人驰马拿将去，犹把兵书说未休。
送李子勉
张嵲（宋代）

驰骛谢新轨，息偃思旧扉。
婵连怅若人，阅岁此音徽。
直谅方求益，离忧忽在兹。
平居轻岁月，分首重斯时。
出郭郊树绿，夏云千里奇。
男儿杖策去，行路亦光辉。
还家未徂暑，散帙掩郊扉。
酒醪款邻里，时果欢稚儿。
家山恣跻攀，日野日遨嬉。
驽骀恋栈豆，鸿鹄谢絷维。
论才惜暂去，循计岂云非。
握手钱塘别，余归未有期。
题杜少陵行春图
吕诚（元代）

牢落出同谷，凄凉赋七歌。日斜驴背上，白发似诗多。
次韵和彭少逸送晁以道
王安中（宋代）

吾军久不张，建鼓觅同道。苍黄一二获，便作百万号。

我行初济河，首得晁彭耗。轻车驾驷马，邂逅王良造。

悠然望八极，颇已快远抱。两公前后辈，凛凛不殊操。

晁文早纬国，辅以家学奥。向来宏词出，古气轧盘诰。

萧生宁抱关，肯补郎衣皂。老成吾犹及，孝友神所劳。

彭诗动惊俗，祖屈实自悼。追奇诣岑险，展读眩欲眊。

知名渔父篇，雅惬志和好。勿前丞相嗔，何恃翰林傲。

方将摩二垒，并可漱双瀑。瓜代苦敦薄，火攻良抵冒。

荆州一人半，才慰阿坚到。只今事行李，遽欲戒驺导。

箕山老仙伯，远行避喧噪。纷纷户外屦，三沐安无躁。

仲氏往吹篪，吾党端有靠。坐念玉壶冰，讵堪风日曝。

鲁公屋漏笔，莫靳平安报。否泰等时雨，春旱必秋涝。

努力加饭餐，自馀何足祷。无卿我定豪，别语愿忠告。

睡翁赖少留，意适如爬瘙。大臣不暑行，官小奈亲耄。

网罗今转疏，机阱岂重蹈。得失傥未量，天理问禆灶。
碧芦堂
宋庠（宋代）

寂寂虚堂一自幽，绀梢苍叶更临流。
不须重画沧浪境，一片江天小样秋。
谒谢王虞石直指四章 其四
张萱（明代）

东来烽火近何如，藿食先忧廿载馀。见说拊髀频授钺，凭公造载更牵裾。

救焚谁是焦头客，竭泽应怜赭尾鱼。愿得还朝复南顾，福星长耀斗牛墟。
海月堂
杨蟠（宋代）

杳杳璧沉水，亭亭珠在渊。落潮流不去，还向定中圆。
閒居杂咏三十二首·手
陈淳（宋代）

手所以司执，所执必正事。
回德谨勿持，持必为痿痺。
立春初春出游戏作
陆游（宋代）

鬓毛萧飒寸心灰，生怕新年节物催。
幸是身闲朝睡美，忽闻鼓吹打春回。
绿窗百舌唤春眠，问柳寻花意已便。
京洛化衣无梦去，邯郸观伎有诗传。
铜壶阁下闲欹帽，石镜坊前戏坠鞭。
酒隐人间君勿诮，定胜山泽作臞僊。
应禅人出丐求颂
释正觉（宋代）

应身随处见尘尘，能顺因缘不背真。
树上虎头呈伎俩，毛端师背显精神。
平生自许得游刃，投老难传知斲轮。
香气满城燂钵饭，丛林一洗浩然春。
别吴荆溪
卫泾（宋代）

去年灵麓未空寒，一客南归不足叹。
学子今翻辞使旆，归来只得片碑看。
次韵车中倦吟二首 其一
洪适（宋代）

旧国于今作两家，邻翁有酒不能赊。明朝又逐归鸿去，祇有尘埃满一车。